**Δυνατότητα επέκτασης**

Με δεδομένο το γεγονός ότι η θεματική του προγράμματος είναι αρκετά συναισθηματικά φορτισμένη προτείνεται αρχικά να πραγματοποιηθεί σε ολομέλεια, στη συνέχεια ατομικά και τέλος ομαδικά, κατά κύριο λόγο σε δια ζώσης εκπαίδευση. Παρόλα αυτά κάποιες δραστηριότητες θα μπορούσαν να μεταφερθούν και σε περιβάλλον σύγχρονης και ασύγχρονης τηλεκπαίδευσης.

**Προτάσεις δραστηριοτήτων επέκτασης**

***«Το δέντρο που έδινε» - ανάγνωση παραμυθιού***

Το 5ο εργαστήριο μπορεί να εμπλουτιστεί με την ανάγνωση του παραμυθιού "Το δέντρο που έδινε" του Σέλ Σιλβερστάιν. Στο παραμύθι το δέντρο σταδιακά χάνει τα διάφορα μέρη του καθώς τα δίνει στο αγόρι. Αυτή η απώλεια μπορεί να συσχετιστεί με την έννοια της απώλειας των αγαπημένων προσώπων με την πάροδο του χρόνου.

Μετά την ανάγνωση ρωτούμε τα παιδιά για τα συναισθήματα που τους προκάλεσε.

Συζητούμε με τα παιδιά για τις θυσίες που κάνει το δέντρο. Τους ρωτούμε πώς νομίζουν ότι αισθάνεται το δέντρο και πώς αισθάνεται το αγόρι σε διαφορετικές φάσεις της ιστορίας. Επισημαίνουμε ότι ακόμα και όταν το δέντρο έχει δώσει σχεδόν όλα του τα μέρη, παραμένει ένα μέρος που μπορεί να στηρίξει το αγόρι.

Στη συνέχεια τα παιδιά δημιουργούν μια δική τους ιστορία με ένα δέντρο ή άλλο στοιχείο της φύσης με θέμα την αγάπη και την αυτοθυσία.

***Το κουτί των αναμνήσεων***

Το 6ο εργαστήριο μπορεί να εμπλουτιστεί με την κατασκευή κουτιού αναμνήσεων. Ζητούμε από τα παιδιά να φέρουν ένα μικρό κουτί και μερικά αντικείμενα που τους θυμίζουν το αγαπημένο πρόσωπο που έχασαν. Μπορούν να το διακοσμήσουν και να βάλουν μέσα στο κουτί τα αντικείμενα αυτά.

Ενθαρρύνουμε τα παιδιά να μιλήσουν για τα αντικείμενα και τις αναμνήσεις τους. Αυτή η δραστηριότητα τα βοηθά να διατηρήσουν ζωντανή τη μνήμη του αγαπημένου τους προσώπου και να μοιραστούν τις εμπειρίες τους με τους συμμαθητές και τις συμμαθήτριές τους.